ಸಾರುತಿದೆ ಸೃಷ್ಟಿ

5 ನೆ ತರಗತಿ

ಕನ್ನಡ

ಹಣ್ಣಿನಲಿ ಬೆಣ್ಣೆಯಲಿ ಕೆನೆಮೊಸರು ಹಾಲಿನಲಿ

ಕಂದದಲಿ ಜೇನಿನಲಿ ರಸಗಬ್ಬು ಬಾಳೆಯಲಿ

ಎಳೆನೀರು ಹೊಳೆನೀರು ಹಾಲ್ದೆನೆಯ ಕಾಳಿನಲಿ

ಸಾರುತಿದೆ ಸೃಷ್ಟಿಯಿದು ಸವಿಯಾಗಿ ನಿಂದು

ಸವಿಯಾಗು ಸವಿಯಾಗು ಸವಿಯಾಗು! ಎಂದು. ||1||

 ತಾರೆಯಲಿ ಚಂದ್ರನಲಿ ಸೂರ್ಯನಲಿ ರನ್ನದಲಿ

 ಕಂಚಿನಲಿ ಮಿಂಚಿನಲಿ ಮುತ್ತಿನಲಿ ಚಿನ್ನದಲಿ

 ಜ್ಯೋತಿಯಲಿ ನಯನದಲಿ ಉಷೆಯ ಹೊಂಬಣ್ಣದಲಿ

 ಸಾರುತಿದೆ ಸೃಷ್ಟಿಯಿದು ಛವಿಯಾಗಿ ನಿಂದು

 ಛವಿಯಾಗು ಛವಿಯಾಗು, ಛವಿಯಾಗು! ಎಂದು ||2||

ಶಬ್ದದಲಿ ಸವಿಯಾಗಿ ಅರ್ಥದಲಿ ಬೆಳಕಾಗಿ

ಬಾಳ ಭವ್ಯತೆಗಿಲ್ಲಿ ಬೆಳಕು ಸವಿ ಸಾಕಾಗಿ

ಬಾಳುವೆಯ ಸವಿ ಬೆಳಕ ಬರೆಯುವವ ಬೇಕಾಗಿ

ಸಾರುತಿದೆ ಸೃಷ್ಟಿ ಸವಿ ಛವಿಯಾಗಿ ನಿಂದು \_

ಕವಿಯಾಗು ಕವಿಯಾಗು ಕವಿಯಾಗು! ಎಂದು ||3||

 \_\_\_\_ ಸಿದ್ದಯ್ಯ ಪುರಾಣಿಕ

ಅ ) ಪ್ರಶ್ನೆಗಳಿಗೆ ಒಂದು ವಾಕ್ಯದಲ್ಲಿ ಉತ್ತರಿಸಿ.

1. ಕವಿಯು ಸೃಷ್ಟಿಯ ಯಾವ ಯಾವ ವಸ್ತುಗಳಲ್ಲಿ ಸವಿಯಿದೆ ಎನ್ನುತ್ತಾರೆ?

ಉ : ಕವಿಯು ಸೃಷ್ಟಿಯ ಹಣ್ಣಿನಲಿ,ಬೆಣ್ಣೆಯಲಿ, ಹಾಲಿನಲಿ, ಜೇನಿನಲಿ ಬಾಳೆಯಲಿ, ಸವಿಯಿದೆ ಎನ್ನುತ್ತಾರೆ.

2. ಯಾವ ಯಾವ ವಸ್ತುಗಳಲ್ಲಿ ಪ್ರಕೃತಿ ಛವಿಯಾಗಿ ನಿಂತಿದೆ?

ಉ : ತಾರೆಯಲಿ, ಚಂದ್ರನಲಿ, ಸೂರ್ಯನಲಿ, ರನ್ನದಲಿ, ಕಂಚಿನಲಿ ಮಿಂಚಿನಲಿ ಛವಿಯಿದೆ ಎನ್ನುತ್ತಾರೆ.

3. ಕಾವ್ಯದಲ್ಲಿ ಶಬ್ದ ಮತ್ತು ಅರ್ಥಗಳು ಹೇಗಿರಬೇಕೆಂದು ಕವಿ ಹೇಳುತ್ತಾರೆ?

ಉ : ಕಾವ್ಯದಲ್ಲಿ ಶಬ್ದ ಸವಿಯಾಗಿ ಅರ್ಥ ಬೆಳಕಾಗಿರಬೇಕೆಂದು ಕವಿ ಹೇಳುತ್ತಾರೆ.

4. ಬಾಳುವೆಯ ಸವಿಬೆಳಕನ್ನು ಎಲ್ಲಿ ಕಾಣಬೇಕು?

ಉ : ಬಾಳುವೆಯ ಸವಿಬೆಳಕನ್ನು ಕವಿಯಲ್ಲಿ ಕಾಣಬೇಕು.